PMIndiaData/PMIndiaSum huggingface dataset:
କୃଷି ଋଣ ଉପରେ ଦୁଇ ମାସର ସୁଧ ଛାଡ଼ ପ୍ରସ୍ତାବକୁ କ୍ୟାବିନେଟ ଅନୁମୋଦ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଚାଷୀଙ୍କୁ ଋଣ ଉପରେ ସୁଧ ଛାଡ଼ ପ୍ରସ୍ତାବକୁ କାର୍ଜ୍ୟୋତର ଭାବେ ଅନୁମୋଦନ ମିଳିଛି । ଏହାଦ୍ୱାରା ସମବାୟ ବ୍ୟାଙ୍କରୁ ଋଣ ନେଇଥିବା ଚାଷୀମାନେ 2016 ନଭେମ୍ବର ଏବଂ ଡିସେମ୍ବର ମାସ ପାଇଁ ସୁଧ ଛାଡ଼ର ସୁବିଧା ପାଇବେ । ଏହାଛଡ଼ା ନାବାର୍ଡ ପକ୍ଷରୁ ସମବାୟ ବ୍ୟାଙ୍କଗୁଡ଼ିକୁ ଯୋଗାଇ ଦିଆଯାଇଥିବା ଅତିରକ୍ତ ଋଣ ଉପରେ ମଧ୍ୟ ସୁଧ ଛାଡ଼ର ସୁବିଧା ମିଳିପାରିବ । ସାରା ଦେଶରେ ସମବାୟ ବ୍ୟାଙ୍କରୁ ସ୍ୱଳ୍ପକାଳୀନ ଋଣ ନେଇଥିବା କୃଷକମାନେ ଏହାଦ୍ୱାରା ଉପକୃତ ହୋଇପାରିବେ । ରବି ଚାଷ ସମୟରେ ବଜାରରେ ନଗଦ ଅଭାବରୁ ଚାଷୀମାନେ ସମସ୍ୟାର ସମ୍ମୁଖୀନ ହୋଇଥିଲେ ଏହାକୁ ଦୃଷ୍ଟିରେ ରଖି କୃଷକମାନଙ୍କୁ ସମବାୟ ବ୍ୟାଙ୍କଗୁଡ଼ିକରୁ ସହଜରେ ଋଣ ଉପଲବ୍ଧ କରାଇବା ଏବଂ ସମବାୟ ବ୍ୟାଙ୍କଗୁଡ଼ିକୁ ପ୍ରୋତ୍ସାହନ ଦେବା ଉଦ୍ଦେଶ୍ୟରେ କ୍ୟାବିନେଟ୍ରେ ଏହି ପ୍ରସ୍ତାବକୁ ଅନୁମୋଦନ ପ୍ରାପ୍ତ ହୋଇଛି । 2016 ନଭେମ୍ବର ଏବଂ ଡିସେମ୍ବର ମାସ ପାଇଁ ଋଣ ଉପରେ ସୁଧ ଛାଡ଼ ଲାଗି ସମବାୟ ବ୍ୟାଙ୍କଗୁଡ଼ିକ ନାବାର୍ଡ ଜରିଆରେ ଅତିରିକ୍ତ ପାଣ୍ଠି ଯୋଗାଇ ଦିଆଯିବ । 2016-17 ଆର୍ଥିକ ବର୍ଷରେ ସମବାୟ ବ୍ୟାଙ୍କଗୁଡ଼ିକ ଦ୍ୱାରା ଏହି ସୁଧ ଛାଡ଼ର ଅର୍ଥ ଚାଷୀଙ୍କୁ ଯୋଗାଇ ଦିଆଯିବ । ଏଥିନିମନ୍ତେ 1060.50 କୋଟି ଟଙ୍କାର ଅତିରିକ୍ତ ଆର୍ଥିକ ବୋଝ ପଡ଼ିବ । ତେବେ ସୁଧ ଛାଡ଼ ଯୋଜନାରେ 2016-17 ଆର୍ଥିକ ବର୍ଷ ପାଇଁ କେନ୍ଦ୍ର ସରକାରଙ୍କ ପକ୍ଷରୁ 15,000 କୋଟି ଟଙ୍କାର ବ୍ୟୟବରାଦ କରାଯାଇସାରିଛି ।
ପ୍ରଧାନମନ୍ତ୍ରୀ ଭେଟିବେ ଭାରତୀୟ କ୍ରୀଡାବିତଙ୍କୁ, ରିଓ ଅଲିମ୍ପିକ୍ସ ପାଇଁ ଜଣାଇବେ ଶୁଭକାମନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରିଓ ଡି ଜେନିରୋଠାରେ ହେବାକୁ ଥିବା ଅଲମ୍ପିକ୍ସ କ୍ରୀଡାରେ ଭାରତର ପ୍ରତିନିଧିତ୍ୱ କରୁଥିବା କ୍ରୀଡାବିତଙ୍କ ସହିତ ସାକ୍ଷାତ କରିବାର କାର୍ଯ୍ୟକ୍ରମ ରହିଛି । ନୂଆଦିଲ୍ଲୀର ମାନେକ୍ସା ସେଣ୍ଟରଠାରେ ସୋମବାର ଦିନ ପ୍ରଧାନମନ୍ତ୍ରୀ ସାମ୍ଭାବ୍ୟ ଅଲମ୍ପିକ୍ସ କ୍ରୀଡାବିତମାନଙ୍କୁ ସାକ୍ଷାତ କରିବେ । ରିଓ ଅଲମ୍ପିକ୍ସ ପାଇଁ ବର୍ତ୍ତମାନ ସୁଦ୍ଧା 13ଟି ଶୃଙ୍ଖଳାରେ ଭାରତର 100 ଜଣ କ୍ରୀଡାବିତ ମନୋନୀତ ହୋଇଛନ୍ତି । ପ୍ରଧାନମନ୍ତ୍ରୀ ଏହି କ୍ରୀଡାବିତମାନଙ୍କ ସହିତ ଅନୌପଚାରିକ ଆଲୋଚନା କରିବେ ଏବଂ ବିଶ୍ୱର ସବୁଠାରୁ ବଡ ଓ ମର୍ଯ୍ୟାଦାପୂର୍ଣ୍ଣ କ୍ରୀଡାଙ୍ଗନରେ ସେମାନଙ୍କ ବିଜୟ ପାଇଁ ଶୁଭକାମନା କରିବେ ।
ବିଶ୍ଵ ପରିବେଶ ଦିବସ ଅବସରରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ଵ ପରିବେଶ ଦିବସ ଅବସରରେ ଏକ ବାର୍ତ୍ତା ଦେଇଛନ୍ତି । ଏହି ବାର୍ତ୍ତାରେ ସେ କହିଛନ୍ତି ଆମ ପୃଥିବୀର ଉତ୍ତମ ପରିପାଳନ ଏବଂ ପରିବେଶର ସୁରକ୍ଷା ଦିଗରେ ଆମର ପ୍ରତିବଦ୍ଧତାକୁ ଦୋହରାଇବାର ଆଜି ପ୍ରକୃଷ୍ଟ ସମୟ । ପର୍ଜ୍ୟାବରଣ ସୁରକ୍ଷା ଦିଗରେ ନିଷ୍ଠାର ସହ କାର୍ଯ୍ୟ କରୁଥିବା ସଂଗଠନ ଓ ବ୍ୟକ୍ତି ବିଶେଷଙ୍କ ସଂକଳ୍ପ ତଥା ଇଚ୍ଛା ଶକ୍ତିକୁ ଆଜିର ଦିନରେ ପ୍ରଧାନମନ୍ତ୍ରୀ ଅଭିବାଦନ ଜଣାଇଛନ୍ତି । ନିମ୍ନରେ ପ୍ରଧାନମନ୍ତ୍ରୀଙ୍କ ବିଶ୍ଵ ପରିବେଶ ଦିବସ ଉପଲକ୍ଷେ ବାର୍ତ୍ତାର ନକଲ ପ୍ରଦତ୍ତ ହେଲା – “ପୃଥିବୀର ଉତ୍ତମ ପରିପାଳନ ଏବଂ ପରିବେଶର ସୁରକ୍ଷା ଦିଗରେ ଆମର ପ୍ରତିବଦ୍ଧତାକୁ ଦୋହରାଇବାର ଆଜି ପ୍ରକୃଷ୍ଟ ସମୟ । ପର୍ଜ୍ୟାବରଣ ସୁରକ୍ଷା ଦିଗରେ କାର୍ଯ୍ୟ କରୁଥିବା ସଂଗଠନ ଓ ବ୍ୟକ୍ତି ବିଶେଷଙ୍କ ନିଷ୍ଠା, ସଂକଳ୍ପ ତଥା ଇଚ୍ଛା ଶକ୍ତିକୁ ଆଜିର ଦିନରେ ପ୍ରଧାନମନ୍ତ୍ରୀ ଅଭିବାଦନ ଜଣାଇଛନ୍ତି । ଚଳିତ ବର୍ଷର ବିଷୟବସ୍ତୁ ହେଉଛି ‘ପ୍ରକୃତି ସହ ଜନତାଙ୍କୁ ଯୋଡିବା’ । ଏହାର ଅର୍ଥ ହେଲା ଆମେ ପରସ୍ଵର ମଧ୍ୟରେ ପ୍ରକୃତି ସହ ଯୋଡି ହୋଇ ରହିବା” ।
ପ୍ରଧାନମନ୍ତ୍ରୀଙ୍କୁ ଭେଟିଲେ ବିମଷ୍ଟେକ ରାଷ୍ଟ୍ର ସମୂହର ଜାତୀୟ ସୁରକ୍ଷା ମୁଖ୍ୟ

ବିମଷ୍ଟେକ ସଦସ୍ୟ ରାଷ୍ଟ୍ର ସମୂହର ଜାତୀୟ ସୁରକ୍ଷା ମୁଖ୍ୟମାନେ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ବିମଷ୍ଟେକ ପାଇଁ ପ୍ରଧାନମନ୍ତ୍ରୀଙ୍କ ଭବିଷ୍ୟଦୃଷ୍ଟିକୁ ଜାତୀୟ ସୁରକ୍ଷା ମୁଖ୍ୟମାନେ ବେଶ ପସନ୍ଦ କରିବା ସହ ଭାରତରେ ପ୍ରଥମ କରି ସଦସ୍ୟ ରାଷ୍ଟ୍ରମାନଙ୍କର ଜାତୀୟ ସୁରକ୍ଷା ମୁଖ୍ୟମାନଙ୍କ ଆନ୍ତର୍ଜାତିକ ବୈଠକ ଆୟୋଜନ କରାଯାଉଥିବାରୁ ଧନ୍ୟବାଦ ଜଣାଇଥିଲେ । ପ୍ରଥମ ବୈଠକରେ ଜାତୀୟ ସୁରକ୍ଷା ମୁଖ୍ୟମାନଙ୍କ ଦ୍ଵାରା ହୋଇଥିବା ବିଚାର ବିମର୍ଶ ନେଇ ପ୍ରଧାନମନ୍ତ୍ରୀଙ୍କୁ ଅବଗତ କରାଯାଇଥିଲା । ପ୍ରଧାନମନ୍ତ୍ରୀ ମୋଦୀ ଆତଙ୍କବାଦ, ଉଗ୍ରବାଦ, ମୌଳବାଦ, ମାଦକଦ୍ରବ୍ୟ କାରବାର, ବେଆଇନ ଅସ୍ତ୍ରଶସ୍ତ୍ର ଓ ମାନବ ଚାଲାଣ ଏବଂ ପ୍ରାକୃତିକ ବିପର୍ଯୟ ଭଳି ପାରସ୍ପରିକ ନିରାପତ୍ତା ସ୍ଵାର୍ଥ ଓ ବିପଦର ମିଳିତ ମୁକାବିଲା କରିବା ଦିଗରେ ଏକଜୁଟ ହେବାକୁ ବିମଷ୍ଟେକ ସଦସ୍ୟ ରାଷ୍ଟ୍ରମାନଙ୍କୁ ଆହ୍ଵାନ ଜଣାଇଥିଲେ । ଏହାଛଡା ସାଇବର ନିରାପତ୍ତା ଓ ସାମୁଦ୍ରିକ ତଥା ଜଳପଥ ସୁରକ୍ଷା ଭଳି ଅଣପାରମ୍ପରିକ ବିପଦଗୁଡିକର ମିଳିତ ମୁକାବିଲା ଦିଗରେ ବିମଷ୍ଟେକ ସଦସ୍ୟ ରାଷ୍ଟ୍ରମାନଙ୍କର ସାମୁହିକ ପ୍ରୟାସ ଆବଶ୍ୟକ ବୋଲି ପ୍ରଧାନମନ୍ତ୍ରୀ ଜାତୀୟ ସୁରକ୍ଷା ମୁଖ୍ୟମାନଙ୍କୁ କହିଥିଲେ ।
ବ୍ରିଟେନର ପ୍ରଧାନମନ୍ତ୍ରୀ ଭାବେ ଦାୟିତ୍ୱ ଗ୍ରହଣ କରିବା ପରେ ଋଷି ସୁନାକଙ୍କ ସହ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୠଷି ସୁନାକଙ୍କ ସହ କଥା ହୋଇଛନ୍ତି ଏବଂ ବ୍ରିଟେନର ପ୍ରଧାନମନ୍ତ୍ରୀ ଭାବରେ ଦାୟିତ୍ୱ ଗ୍ରହଣ କରିଥିବାରୁ ତାଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି ଋଷି ସୁନାକଙ୍କ ସହ କଥା ହୋଇ ଆନନ୍ଦିତ । ବ୍ରିଟେନର ପ୍ରଧାନମନ୍ତ୍ରୀ ଭାବରେ ଦାୟିତ୍ୱ ଗ୍ରହଣ କରିଥିବାରୁ ତାଙ୍କୁ ଅଭିନନ୍ଦନ । ଆମର ବ୍ୟାପକ ରଣନୀତିକ ଭାଗିଦାରୀକୁ ଆହୁରି ମଜବୁତ କରିବା ପାଇଁ ଆମେ ମିଳିତ ଭାବେ କାର୍ଯ୍ୟ କରିବୁ । ଆମେ ଏକ ବ୍ୟାପକ ଏବଂ ସନ୍ତୁଳିତ ଏଫ୍‍ଟିଏ ଶୀଘ୍ର ସମାପନ ଉପରେ ସହମତ ହେବୁ ।”
ମେକ୍ସିକୋ ରାଷ୍ଟ୍ରପତିଙ୍କ ସହ ମିଳିତ ଗଣମାଧ୍ୟମ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ମହାମହିମ ଏନରିକ ପେନା ନିଏତୋ ଶ୍ରଦ୍ଧେୟ ବନ୍ଧୁଗଣ, ମୁଚାସ ଗ୍ରାସିଆସ, ସେନର ପ୍ରେସିଡେଣ୍ଟେ ! ରାଷ୍ଟ୍ରପତି ମହୋଦୟ ଆପଣଙ୍କ ହାର୍ଦ୍ଦିକ ସ୍ୱାଗତ ପାଇଁ ଅଶେଷ ଧନ୍ୟବାଦ । ମୋ ପ୍ରତି ଆପଣ ଖୁବ ସୁନ୍ଦର ଆତିଥ୍ୟ ଦେଇଥିବାରୁ ମୁଁ ଆପଣଙ୍କ ନିକଟରେ କୃତଜ୍ଞ । ପ୍ରଧାନମନ୍ତ୍ରୀ ହେବାପରେ ଆପଣଙ୍କର ପ୍ରସିଦ୍ଧ ଦେଶକୁ ଏହା ମୋର ପ୍ରଥମ ଗସ୍ତ । ଜଣେ ସାଧାରଣ ଭାରତୀୟ ଭାବେ ନବେ ଦଶକରେ ମୁଁ ଆପଣଙ୍କ ଦେଶକୁ ଆସିଥିଲି ଏବଂ ସେତେବେଳେ ଆପଣଙ୍କ ଦେଶର ସାଂସ୍କୃତିକ ସମୃଦ୍ଧିର ଅନୁଭବ କରିଥିଲି । ବିଗତ ଦୁଇ ବର୍ଷ ମଧ୍ୟରେ ଏହା ହେଉଛି ଆମର ତୃତୀୟ ସାକ୍ଷାତ । ଆପଣଙ୍କ ସହିତ ଆଲୋଚନାଗୁଡିକ ଗଭୀର ଭାବେ ଉତ୍ସାହପ୍ରଦ ହୋଇଥାଏ । ମୁଁ ବାସ୍ତବରେ ରାଷ୍ଟ୍ରପତି ମହୋଦୟଙ୍କର ବନ୍ଧୁତ୍ୱକୁ ଅତି ଗୁରୁତ୍ୱ ପ୍ରଦାନ କରେ । ବନ୍ଧୁଗଣ, ମେକ୍ସିକୋ ହେଉଛି ପ୍ରଥମ ଲାଟିନ ଆମେରିକା ଦେଶ ଯିଏକି ଭାରତର ଚିହ୍ନଟ କରିଥିଲା । ସେବେଠାରୁ ଆମର ସମସ୍ତ ଦ୍ୱିପକ୍ଷୀୟ ବନ୍ଧୁତ୍ୱରେ ଦୃତ ବିକାଶ ହୋଇଛି । ୨୦୦୭ ମସିହାରେ ବିଶେଷ ଭାଗିଦାରୀରେ ବନ୍ଧୁତ୍ୱ ସ୍ଥାପନ କରିଥିଲୁ । ଆଜି ଆମ ଆଲୋଚନାରେ ଦ୍ୱିପକ୍ଷୀୟ ବନ୍ଧୁତ୍ୱ, ଦୁଇ ଦେଶର ପାରସ୍ପରିକ ବିଶ୍ୱିକ ସମସ୍ୟା ଉପରେ ରାଷ୍ଟ୍ରପତି ଏବଂ ମୁଁ ଆଲୋଚନା କରିଥିଲୁ । ଦ୍ୱିପକ୍ଷୀୟ ବନ୍ଧୁତ୍ୱକୁ ଆହୁରି ସୁଦୃଢ କରିବାକୁ ଏକ ରୋଡମ୍ୟାପ ପ୍ରସ୍ତୁତ କରାଯିବ ବୋଲି ଆମେ ସହମତି ଜଣାଇଛୁ । ବନ୍ଧୁଗଣ, ବାଣିଜ୍ୟ ଏବଂ ପୁଞ୍ଜି ନିବେଶ ଆମ ବନ୍ଧୁତ୍ୱର ଗୁରୁତ୍ୱପୂର୍ଣ୍ଣ ଚାଳକ । ମେକ୍ସିକୋ ଭାରତର ଶକ୍ତି ସୁରକ୍ଷା ପାଇଁ ଏକ ଗୁରୁତ୍ୱପୂର୍ଣ୍ଣ ଅଂଶୀଦାର । ଏବେ ଆମେ କେବଳ କ୍ରେତା-ବିକ୍ରେତା ସମ୍ପର୍କର ଉର୍ଦ୍ଧ୍ଵରେ ଏକ ଦୀର୍ଘକାଳୀନ ଭାଗୀଦାରୀ ପାଇଁ ଆଗ୍ରହୀ । ସୂଚନା ପ୍ରଯୁକ୍ତି ସେବା, ଶକ୍ତି, ଫାର୍ମାସ୍ୟୁଟିକାଲ ଏବଂ ମୋଟର ବାହନ ଉଦ୍ୟୋଗଗୁଡିକ ଆମର ବାଣିଜ୍ୟିକ ସମ୍ପର୍କର ମୁଖ୍ୟ ବିକାଶ କ୍ଷେତ୍ରଗୁଡିକ ମଧ୍ୟରୁ ଅନ୍ୟତମ । ବାଣିଜ୍ୟିକ, ପୁଞ୍ଜି ନିବେଶ ଏବଂ ନୂତନ କ୍ଷେତ୍ରରେ ବିଜ୍ଞାନ ଏବଂ କାରିଗରୀ କୌଶଳ ଭାଗୀଦାରୀକୁ ବିସ୍ତୃତ କରିବାର ପ୍ରଚ୍ଛନ୍ନ କ୍ଷମତା ରହିଛି । ଏହି ପରିପ୍ରେକ୍ଷୀରେ ରାଷ୍ଟ୍ରପତି ଏବଂ ମୁଁ ଅନ୍ତରୀକ୍ଷ ବିଜ୍ଞାନ ଏବଂ ପ୍ରଯୁକ୍ତି କୌଶଳ କ୍ଷେତ୍ରରେ ସହଯୋଗକୁ ଆହୁରି ସମୃଦ୍ଧ କରିବା ପାଇଁ ସହମତି ଜଣାଇଛୁ । କୃଷି ଅନୁସନ୍ଧାନ, ଜୈବ ପ୍ରଦ୍ୟୋଗିକି, ବର୍ଜ୍ୟବସ୍ତୁ ପରିଚାଳନା, ବିପର୍ଯ୍ୟୟ ଚେତାବନୀ ଏବଂ ପ୍ରବନ୍ଧନ ଏବଂ ସୌର ଶକ୍ତିକୁ ପ୍ରାଥମିକତା ଦିଆଯିବ । ଅନ୍ତର୍ରାଷ୍ଟ୍ରୀୟ ସୌର ଚୁକ୍ତି ପାଇଁ ଭାରତକୁ ସମର୍ଥନ କରିଥିବାରୁ ମୁଁ ରାଷ୍ଟ୍ରପତି ପେନା ନିଏତୋଙ୍କୁ ଅଶେଷ ଧନ୍ୟବାଦ ଜ୍ଞାପନ କରୁଛି । ଏହା ବିଶେଷ ଭାବେ ବିକାଶଶୀଳ ଏବଂ ବିକାଶଶୀଳ ଛୋଟ ଦ୍ୱୀପ ଦେଶଗୁଡିକ ପାଇଁ ସୌର ପ୍ରଯୁକ୍ତି କୌଶଳ ବିଶ୍ୱିକ କାନଭାସରେ ପରିବର୍ତ୍ତନ ଆଣିବ । ବନ୍ଧୁଗଣ, ରାଷ୍ଟ୍ରପତି ଏବଂ ମୁଁ ଏହି ଦଶନ୍ଧିର ଆହ୍ୱାନ ଏବଂ ସୁଯୋଗଗୁଡିକର ଚିହ୍ନଟ କରିସାରିଛୁ । ଆମେ ଅନୁଭବ କରୁଛୁ ଯେ ଅନ୍ତର୍ରାଷ୍ଟ୍ରୀୟ ସ୍ତରର ସମସ୍ୟା ଉପରେ ଆମର ଏକାଭିମୁଖତା ରହିଛି । ଏନଏସଜିରେ ଭାରତର ସଦସ୍ୟତାକୁ ସକାରାତ୍ମକ ଏବଂ ରଚନାତ୍ମକ ସମର୍ଥନ ଦେଇଥିବାରୁ ମୁଁ ରାଷ୍ଟ୍ରପତି ପେନା ନିଏତୋଙ୍କୁ ଧନ୍ୟବାଦ ଜ୍ଞାପନ କରୁଛି । ମହାମାନ୍ୟ, ମୁଁ ଆପଣଙ୍କଠାରେ ଏହି ଦେଶର ସଂସ୍କାର ଏବଂ ଏହାର ଭାଗ୍ୟ ଦେଖୁଛି । ମୁଁ ମଧ୍ୟ ଭାରତର ଅର୍ଥନୈତିକ ଏବଂ ପ୍ରଶାସନିକ ଢାଞ୍ଚାରେ ସଂସ୍କାର ଆଣିବା ଦିଗରେ ଅଧିକ ଧ୍ୟାନ ଦେଉଛି । ଏହା ଏଭଳି ଏକ କ୍ଷେତ୍ର ଅଟେ ଯେଉଁଠି ଶ୍ରେଷ୍ଠ କାର୍ଯ୍ୟ ପଦ୍ଧତି ଆଦାନ ପ୍ରଦାନ ଦୁଇ ଦେଶର ସମାଜ ପାଇଁ ହିତକର ହେବ । ବନ୍ଧୁଗଣ, ‘ଇନ ଲାଇଟ ଅଫ ଇଣ୍ଡିଆ’ ପୁସ୍ତକରେ ମହାନ ଲେଖକ ଅକ୍ଟୋଭିଓ ପାଜ ଲେଖିଛନ୍ତି ଯେ ‘ମୁଁ ବୁଝିପାରେ ଯେ ଭାରତୀୟ ହେବାର ମର୍ଯ୍ୟାଦା କଣ, କାରଣ ମୁଁ ହେଉଛି ଜଣେ ମେକ୍ସିକାନ’ । ମୋର ବିଶ୍ୱାସ ଯେ ଆମର ଦ୍ୱିପକ୍ଷୀୟ ବନ୍ଧୁତ୍ୱକୁ ସୁଦୃଢ କରିବାରେ ଆମେ ସଫଳ ହୋଇଛୁ ଯାହା ଆଗକୁ ଆହୁରି ଅନେକ ସଫଳତା ଆଣିଦେବ । ଏହା ମୋ ପାଇଁ ଏକ ଆନନ୍ଦଦାୟକ ଗସ୍ତ ଥିଲା । ମହାମାନ୍ୟ, ଆପଣଙ୍କ ଆତିଥ୍ୟ ଏବଂ ସୌହାର୍ଦ୍ଦ୍ୟପୂର୍ଣ୍ଣ ସ୍ୱାଗତ ପାଇଁ ମୁଁ ପୁଣି ଥରେ ଆପଣମାନଙ୍କୁ ଧନ୍ୟବାଦ ଜଣାଉଛି । ମୁଁ ଅତିଶୀଘ୍ର ଭାରତରେ ଆପଣଙ୍କୁ, ରାଷ୍ଟ୍ରପତି ମହୋଦୟଙ୍କୁ ସ୍ୱାଗତ କରିବାର ସୁଯୋଗ ପାଇବି ବୋଲି ଆଶା କରୁଛି । ଧନ୍ୟବାଦ, ଅନେକ ଅନେକ ଧନ୍ୟବାଦ ।
ଜୟନ୍ତୀ ଅବସରରେ ଡଃ ଏପିଜେ ଅବଦୁଲ କାଲାମଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି ଅର୍ପଣ

ଜୟନ୍ତୀ ଅବସରରେ ଭାରତର ପୂର୍ବତନ ରାଷ୍ଟ୍ରପତି ଡଃ ଏପିଜେ ଅବଦୁଲ କାଲାମଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ମିସାଇଲ ମ୍ୟାନ ଭାବରେ ବିଖ୍ୟାତ ଦେଶର ପୂର୍ବତନ ରାଷ୍ଟ୍ରପତି ଡଃ ଏପିଜେ ଅବଦୁଲ କାଲାମ ଜୀଙ୍କୁ ତାଙ୍କ ଜୟନ୍ତୀ ଅବସରରେ ସାଦର ପ୍ରଣାମ । ଭାରତକୁ ସଶକ୍ତ, ସମୃଦ୍ଧ ଓ ସାମର୍ଥ୍ୟବାନ କରି ଗଢି ତୋଳିବାରେ ସେ ନିଜ ଜୀବନ ସମର୍ପିତ କରିଥିଲେ । ଦେଶବାସୀଙ୍କ ପାଇଁ ସେ ସର୍ବଦା ପ୍ରେରଣାସ୍ରୋତ ହୋଇ ରହିବେ ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ କେନ୍ତୁକୀ ଗଭର୍ଣ୍ଣର ମିଷ୍ଟର ମଟ୍ଟ ବେଭିନ

କେନ୍ତୁକୀ ଗଭର୍ଣ୍ଣର ମିଷ୍ଟର ମଟ୍ଟ ବେଭିନ ଆଜି ଗାନ୍ଧୀନଗରଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସାକ୍ଷାତ କାଳରେ ଭାରତ-ଯୁକ୍ତରାଷ୍ଟ୍ର ମଧ୍ୟରେ ବୃଦ୍ଧି ପାଉଥିବା ଏକାଭିମୁଖତା ସହିତ ବାଣିଜ୍ୟ ଓ ନିବେଶ ତଥା ରଣନୈତିକ ଭାଗୀଦାରୀତାର ସୁଦୃଢତାକୁ ସେ ଲକ୍ଷ୍ୟ କରିପାରିଥିଲେ । ଭାରତର ବିନିର୍ମାଣ କ୍ଷେତ୍ରରେ ଅଧିକ ପୁଞ୍ଜିନିବେଶକୁ ସ୍ଵାଗତ କରିଥିଲେ ଏବଂ ମେକ ଇନ ଇଣ୍ଡିଆ ପାଇଁ ବିସ୍ତୃତ ସୁଯୋଗ ଆଣିବା ଲାଗି ପ୍ରଧାନମନ୍ତ୍ରୀ ଯୁକ୍ତରାଷ୍ଟ୍ର କମ୍ପାନୀମାନଙ୍କୁ ଆମନ୍ତ୍ରଣ କରିଥିଲେ । ଭାରତ-କେନ୍ତୁକୀ ମଧ୍ୟରେ ବୃଦ୍ଧି ପାଉଥିବା ବାଣିଜ୍ୟ ଓ ନିବେଶ ଉପରେ ଗଭର୍ଣ୍ଣର ସଂକ୍ଷିପ୍ତ ଭାବେ ପ୍ରଧାନମନ୍ତ୍ରୀଙ୍କୁ ବର୍ଣ୍ଣନା କରିଥିଲେ । କେନ୍ତୁକୀ ରାଷ୍ଟ୍ର ସମେତ ଯୁକ୍ତରାଷ୍ଟ୍ରରେ ଭାରତୀୟ ପେସାଦାରଙ୍କ ଅବଦାନକୁ ସେ ସ୍ଵାଗତ କରିଥିଲେ ।
ମହିଳା ୬୦ କିଲୋଗ୍ରାମ ବକ୍ସିଂରେ କାସ୍ୟପଦକ ବିଜେତା ଜସ୍ମିନଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ୬୦ କିଲୋଗ୍ରାମ ବକ୍ସିଂରେ କାଂସ୍ୟପଦକ ବିଜେତା ଜସ୍ମିନଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ରାଜ୍ୟଗୋଷ୍ଠୀ କ୍ରୀଡାର ବିଭିନ୍ନ କ୍ରୀଡାରେ ଭାରତୀୟ କ୍ରୀଡାବିତମାନେ ଉତ୍କୃଷ୍ଟ ପ୍ରଦର୍ଶନ କରୁଛନ୍ତି । ଜସ୍ମିନ ଲାମ୍ବୋରିଆ ବକ୍ସିଂରେ କାଂସ୍ୟପଦକ ଜିତିଥିବାରୁ ଆନନ୍ଦିତ । ଭବିଷ୍ୟତରେ ମଧ୍ୟ ସେ ଆହୁରି ସଫଳତା ପାଆନ୍ତୁ ବୋଲି କାମନା ।#Cheer4India”
ପଞ୍ଜାବ ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବା ଶ୍ରୀ ଭଗବନ୍ତ ମାନଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଞ୍ଜାବର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଶ୍ରୀ ଭଗବନ୍ତ ମାନଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପଞ୍ଜାବର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଶ୍ରୀ ଭଗବନ୍ତ ମାନ୍‍ ଜୀଙ୍କୁ ଅଭିନନ୍ଦନ । ପଞ୍ଜାବର ଅଭିବୃଦ୍ଧି ତଥା ରାଜ୍ୟବାସୀଙ୍କ କଲ୍ୟାଣ ପାଇଁ ମିଳିତ ଭାବେ କାର୍ଯ୍ୟ କରିବା ।”
ପ୍ରଧାନମନ୍ତ୍ରୀ ଜାନୁୟାରୀ 30ରେ ଗୁଜରାଟର ସୁରଟ, ଦାଣ୍ଡି ଗସ୍ତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 2019 ଜାନୁଆରୀ 30ରେ ଗୁଜରାଟର ସୁରଟ ଏବଂ ଦାଣ୍ଡି ଗସ୍ତରେ ଯିବେ । ଏହି ଗସ୍ତ ସମୟରେ ପ୍ରଧାନମନ୍ତ୍ରୀ ସୁରଟ ବିମାନବନ୍ଦରର ଟର୍ମିନାଲ ବିଲ୍ଡିଂ ସମ୍ପ୍ରସାରଣ ଆଧାରଶିଳା ରଖିବେ । ଏହି ଟର୍ମିନାଲ ବିଲ୍ଡିଂକୁ 354 କୋଟି ଟଙ୍କା ବିନିମୟରେ 25,500 ବର୍ଗମିଟର ଅଞ୍ଚଳରେ ନିର୍ମାଣ କରାଯାଇଛି । ଏହି ଅଟ୍ଟାଳିକା ପରିବେଶ ଅନୁକୂଳ ଏକ ସ୍ଥାୟୀ ଅଟ୍ଟାଳିକା ହେବ ଏବଂ ଏଥିରେ ସୌରଶକ୍ତି ଏବଂ ଏଲଇଡି ଆଲୋକର ବ୍ୟବହାର କରାଯିବ । ନିର୍ମାଣ ସମ୍ପୂର୍ଣ୍ଣ ହେବା ପରେ ଏହା 1800 ଯାତ୍ରୀଙ୍କୁ ସମ୍ଭାଳିବାର ସାମର୍ଥ୍ୟ ରଖିବ । ବିମାନ ଚଳାଚଳ ଏବଂ ଯାତ୍ରୀ ସଂଖ୍ୟା ଅନୁଯାୟୀ ଅହମ୍ମଦାବାଦ ଏବଂ ଭଦୋଦରା ପରେ ସୁରଟ ବିମାନବନ୍ଦର ଗୁଜରାଟର ତୃତୀୟ ବ୍ୟସ୍ତବହୁଳ ବନ୍ଦର ହେବ । ବିକାଶ ପାଇଁ ଭିତ୍ତିଭୂମିର ସମ୍ପ୍ରସାରଣ ସରକାରଙ୍କ ପ୍ରମୁଖତା ରହିଆସିଛି । ଏଥିମଧ୍ୟରେ ରହିଛି ବିଭିନ୍ନ କ୍ଷେତ୍ରରେ ଗ୍ରହଣ କରାଯାଇଥିବା ଅନେକ ପଦକ୍ଷେପ ଏବଂ ଏଥିରେ ବିମାନ ଚଳାଚଳ କ୍ଷେତ୍ର ମଧ୍ୟ ସାମିଲ ରହିଛି । ଗୁଜରାଟରେ ବିମାନ ଚଳାଚଳ ଭିତ୍ତିଭୂମିକୁ କେବଳ ସଶକ୍ତ କରାଯାଇ ନାହିଁ ବରଂ ବାୟୁ ସଂଯୋଗକୁ ମଧ୍ୟ ସୁଦୃଢ଼ କରାଯାଇଛି । ଏଥିରେ ସାମିଲ ରହିଛି ଉଡାନ ଯୋଜନା ଅନ୍ତର୍ଗତ କାଣ୍ଡଲାକୁ ମୁମ୍ବାଇ ସହିତ ଓ ପୋରବନ୍ଦରକୁ ଅହମ୍ମଦାବାଦ ଏବଂ ମୁମ୍ବାଇ ସହିତ ସଂଯୁକ୍ତ କରିବା । ଏଥି ମଧ୍ୟରେ ରହିଛି ହିରାସାର, ରାଜକୋଟଠାରେ ଗ୍ରୀନଫିଲ୍ଡ ବିମାନବନ୍ଦର ଏବଂ ଅହମ୍ମଦାବାଦ ଓ ଭଦୋଦରାଠାରେ ନୂତନ ଏଟିସି ଟାୱାର/ବୈଷୟିକ ବ୍ଲକ ଇତ୍ୟାଦିର ପ୍ରତିଷ୍ଠା । ସୁରଟଠାରେ ପ୍ରଧାନମନ୍ତ୍ରୀ ନୂଆଦିଲ୍ଲୀ ଯୁବ ସମ୍ମିଳନୀର ଯୁବ ବର୍ଗଙ୍କ ସହ ଭାବ ବିନିମୟ କରିବେ । ସେ ମଧ୍ୟ ଶ୍ରୀମତି ରଶିଲାବେନ ସେବାନ୍ତିଲା ଶାହ ଭିନଓ ହସପିଟାଲର ଉଦଘାଟନ କରିବେ ଏବଂ ସେଠାରେ ଉପଲବ୍ଧ ସୁବିଧା ସବୁକୁ ବୁଲି ଦେଖିବେ । ପ୍ରଧାନମନ୍ତ୍ରୀଙ୍କ ପରବର୍ତ୍ତୀ ଗସ୍ତ ରହିବ ଗୁଜରାଟର ନବଶାରି ଜିଲ୍ଲାରେ ଥିବା ଦାଣ୍ଡି । ବାପୁଙ୍କ ଶ୍ରାଦ୍ଧବାର୍ଷିକୀ ଅବସରରେ ସେ ଜାତୀୟ ଲବଣ ସତ୍ୟାଗ୍ରହ ସ୍ମାରକୀକୁ ଦେଶବାସୀଙ୍କ ଉଦ୍ଦେଶ୍ୟରେ ଉତ୍ସର୍ଗ କରିବେ । ଏହି ସ୍ମାରକୀରେ ମହାତ୍ମା ଗାନ୍ଧୀଙ୍କ ସହ 80 ଜଣ ସତ୍ୟାଗ୍ରହୀଙ୍କ ପ୍ରତିମୂର୍ତ୍ତି ରହିବ ଯେଉଁମାନେ କି ତାଙ୍କ ସହିତ ଦାଣ୍ଡି ଲବଣ ଯାତ୍ରାରେ ସାମିଲ ହୋଇଥିଲେ । ଏହି ସ୍ମାରକୀରେ ମଧ୍ୟ 24ଟି ତୈଳଚିତ୍ର ରହିବ ଯେଉଁଗୁଡ଼ିକ କି 1930ର ଐତିହାସିକ ଲବଣ ଯାତ୍ରା ସମ୍ବନ୍ଧୀୟ ବିଭିନ୍ନ ଘଟଣା ଏବଂ କାହାଣୀକୁ ବର୍ଣ୍ଣିତ କରିବେ । ପ୍ରଧାନମନ୍ତ୍ରୀ ଏହି ସ୍ମାରକୀକୁ ବୁଲି ଦେଖିବେ ଏବଂ ଏକ ସାଧାରଣ ସଭାକୁ ସମ୍ବୋଧିତ କରିବେ । 1930ର ଦାଣ୍ଡି ଯାତ୍ରା ଭାବେ ପ୍ରସିଦ୍ଧ ଏହି ଲବଣ ସତ୍ୟାଗ୍ରହ ଯାତ୍ରା ଭାରତୀୟ ସ୍ୱାଧୀନତା ସଂଗ୍ରାମର ଇତିହାସରେ ଏକ ଯୁଗାନ୍ତକାରୀ ଘଟଣା । ଏହି ଦିନ ବ୍ରିଟିଶ ଶାସନ ବିରୋଧରେ ଆଇନ ଅମାନ୍ୟ ଆନ୍ଦୋଳନ ଅନ୍ତର୍ଗତ ମହାତ୍ମା ଗାନ୍ଧୀଙ୍କ ନେତୃତ୍ୱରେ 80 ଜଣ ସତ୍ୟାଗ୍ରହୀ ବ୍ରିଟିଶମାନଙ୍କ ଦ୍ୱାରା ଲାଗୁ କରାଯାଇଥିବା ଲବଣ ଆଇନକୁ ଭାଙ୍ଗି ସମୁଦ୍ର ଜଳରୁ ଲୁଣ ମାରିବା ପାଇଁ ଅହମ୍ମଦାବାଦର ସାବରମତୀ ଆଶ୍ରମରୁ ଦାଣ୍ଡିର ଉପକୂଳବର୍ତ୍ତୀ ଗ୍ରାମ ପର୍ଯ୍ୟନ୍ତ ଦୀର୍ଘ 241 ମାଇଲ ଦୂରତାକୁ ପାଦରେ ଚାଲିଚାଲି ଅତିକ୍ରମ କରିଥିଲେ । ଚଳିତ ମାସରେ ଏହା ପ୍ରଧାନମନ୍ତ୍ରୀଙ୍କର ଦ୍ୱିତୀୟ ଗୁଜରାଟ ଗସ୍ତ ହେବ । ହାଜିରାଠାରେ ଆର୍ମର୍ଡ ସିଷ୍ଟମ କମ୍ପ୍ଲେକ୍ସକୁ ଉତ୍ସର୍ଗ କରିବା ପାଇଁ ପୂର୍ବରୁ ପ୍ରଧାନମନ୍ତ୍ରୀ ମୋଦୀ 2019 ଜାନୁଆରୀ 19ରେ ସୁରଟ ଗସ୍ତ କରିଥିଲେ । ସେ ଜାନୁଆରୀ 17 ଏବଂ 18 ତାରିଖରେ ଗାନ୍ଧୀ ନଗରଠାରେ ଆୟୋଜିତ ଗୁଜରାଟ ଉଦ୍ୟୋଗ ସମ୍ମିଳନୀରେ ମଧ୍ୟ ଯୋଗଦାନ କରିଥିଲେ ।
ପ୍ରତିଷ୍ଠା ଦିବସରେ ସୀମା ସୁରକ୍ଷା ବଳ କର୍ମଚାରୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ସୀମା ସୁରକ୍ଷା ବଳ (ବିଏସଏଫ)ର ପ୍ରତିଷ୍ଠା ଦିବସରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଂଗଠନର ସମସ୍ତ କର୍ମଚାରୀଙ୍କୁ ଶୁଭେଚ୍ଛା ଜଣାଇଛନ୍ତି । “ସମସ୍ତ ଭାରତୀୟ ସୀମା ସୁରକ୍ଷା ବଳ କର୍ମଚାରୀଙ୍କୁ ସେମାନଙ୍କ ପ୍ରତିଷ୍ଠା ଦିବସରେ ଅଭିନନ୍ଦନ । ଦୃଷ୍ଟାନ୍ତମୂଳକ ବୀରତ୍ଵ ପ୍ରଦର୍ଶନ କରିବାର ପରମ୍ପରା ରହିଛି ଆମ ସୀମା ସୁରକ୍ଷା ବଳର ଏବଂ ଆମ ସୀମାନ୍ତକୁ ସୁରକ୍ଷିତ କରିବାରେ ସେମାନଙ୍କର ଭୂମିକା ଅତ୍ୟନ୍ତ ମହନୀୟ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମୋଜାମ୍ବିକ ଗସ୍ତ କାଳରେ ଆୟୋଜିତ ଭୋଜିସଭାରେ ପ୍ରଧାନମନ୍ତ୍ରୀଙ୍କ ଅଭିଭାଷଣ (ଜୁଲାଇ 07, 2016)

ମହାମହିମ, ରାଷ୍ଟ୍ରପତି ଫିଲିପେ ନ୍ୟୁସୀ ମହିଳା ଓ ଭଦ୍ରମଣ୍ଡଳୀ, ମହାମହିମ, ଆପଣଙ୍କ ସ୍ନେହଭରା ମନ୍ତବ୍ୟ ଅତ୍ୟନ୍ତ ହୃଦୟସ୍ପର୍ଶୀ । ମୋଜାମ୍ବିକ-ଭାରତ ସମ୍ପର୍କକୁ ସମୃଦ୍ଧ କରିବା ନେଇ ଆପଣଙ୍କ ଚିନ୍ତାଧାରା ସକାଶେ ଅଶେଷ ଧନ୍ୟବାଦ । ଆପଣଙ୍କ ଭବ୍ୟ ସ୍ୱାଗତ ଏବଂ ଉଦାରତାପୂର୍ଣ୍ଣ ଆତିଥ୍ୟ ପାଇଁ ମୁଁ ଆପଣଙ୍କୁ, ଆପଣଙ୍କ ସରକାରଙ୍କୁ ଏବଂ ମୋଜାମ୍ବିକର ନାଗରିକମାନଙ୍କୁ ଅଶେଷ ଧନ୍ୟବାଦ ଜଣାଉଛି । ମହାମହିମ, ଆମ ଦୁଇ ଦେଶ ମଧ୍ୟରେ ସଂପର୍କ ନୂତନ ନୁହେଁ । ହଜାର ହଜାର ସଂଖ୍ୟାରେ ଭାରତୀୟ ବଂଶୋଦ୍ଭବ ମୋଜାମ୍ବିକକୁ ସେମାନଙ୍କ ବାସସ୍ଥାନ ବୋଲି ଧରିନେଇଛନ୍ତି । ମତେ କୁହାଯାଇଛି ଯେ ଭାରତର କିଛି ସ୍ଥାନରେ ରହୁଥିବା ସିଦ୍ଦି ସଂପ୍ରଦାୟର ପୂର୍ବଜମାନେ ମୋଜାମ୍ବିକରୁ ଆସିଥିଲେ । ଏହି ସଂପ୍ରଦାୟ ହେଉଛନ୍ତି ଦୁଇ ଦେଶ ମଧ୍ୟରେ ରହିଥିବା ଯୁଗ ଯୁଗର ପୁରାତନ ସଂପର୍କର ଜୀବନ୍ତ ପ୍ରତୀକ, ଯାହାକି ଦୁଇ ଦେଶର ଜନତା, ସେମାନଙ୍କ ଚିନ୍ତାଧାରା, ପରମ୍ପରା, ସଂସ୍କୃତି ଏବଂ ବାଣିଜ୍ୟିକ ସଂପର୍କକୁ ପରସ୍ପର ସହ ବାନ୍ଧି ରଖିଛି । ମହାମହିମ, ଆମେ ଦୁଇ ଦେଶ ଉପନିବେଶ ଶାସନର କଷ୍ଟ ଭୋଗିଛେ । ମୋଜାମ୍ବିକ କ୍ଷେତ୍ରରେ ଏହି ସଂଘର୍ଷ ଅନେକ ସମୟ ଧରି ଚାଲିଥିଲା । ମୋଜାମ୍ବିକକୁ ଉପନିବେଶ ଶାସନରୁ ମୁକ୍ତି ଦେବା ଲାଗି ବିଶ୍ଵର ପ୍ରମୁଖ ଅଧିବକ୍ତାମାନଙ୍କ ମଧ୍ୟରେ ସ୍ୱତନ୍ତ୍ର ଭାରତ ଅନ୍ୟତମ ଥିଲା । ମୋଜାମ୍ବିକ 1975 ମସିହାରେ ସ୍ୱତନ୍ତ୍ର ଦେଶର ମାନ୍ୟତା ଲାଭ କଲା ଏବଂ ଆମେ ଏଥିପାଇଁ ଗର୍ବିତ । ଆଜି ଦେଖାଯାଇଛି ଯେ, ଚଳିତ ଦଶନ୍ଧିରେ ମୋଜାମ୍ବିକର ଅର୍ଥ ବ୍ୟବସ୍ଥା ବିଶ୍ୱର ଦ୍ରୁତ ପ୍ରଗତିଶୀଳ ଅର୍ଥ ବ୍ୟବସ୍ଥାମାନଙ୍କ ମଧ୍ୟରେ ଅନ୍ୟତମ ଏବଂ ଏହାକୁ ଆମେ ପ୍ରଶଂସା କରୁଛୁ । ମହାମହିମ, ଦୁଇଟି ବିକାଶଶୀଳ ଦେଶ ଭାବେ ଆମକୁ ଏହିଭଳି ଆହ୍ୱାନର ସାମନା କରିବାକୁ ପଡୁଛି । ଆମର ବିକାଶ ଏବଂ ଅର୍ଥନୈତିକ କ୍ଷେତ୍ରରେ ଭାଗିଦାରୀତା – ଆମ ସଂପର୍କର ଅନିବାର୍ଯ୍ୟ ଅଙ୍ଗ ହୋଇଛି । ଆମ ବ୍ୟାପାର ଏବଂ ନିବେଶ ସଂପର୍କ ବିଶେଷ ଭାବେ ସାମ୍ପ୍ରତିକ ବର୍ଷଗୁଡିକରେ ସମୃଦ୍ଧ ହୋଇଛି । ଏହା ଉପରେ ଆଗକୁ ମଧ୍ୟ କାର୍ଯ୍ୟ କରିବା ପାଇଁ ଆମର ଆଗ୍ରହ ରହିଛି । ନିଜର ପ୍ରାଥମିକତା ଅନୁସାରେ ମୋଜାମ୍ବିକକୁ ଭାରତ ତାର ଶ୍ରେଷ୍ଠ ଅନୁଭୂତି, ଟେକ୍ନୋଲୋଜି, ସାମର୍ଥ୍ୟ ଏବଂ ରିହାତି ହାରରେ ଋଣ ସହାୟତା ଯୋଗାଇଦେବା ଲାଗି ଭାରତ ସର୍ବଦା ପ୍ରସ୍ତୁତ ଓ ପ୍ରତିବଦ୍ଧ । ଗତ ବର୍ଷ ମୋଜାମ୍ବିକର ସ୍ୱତନ୍ତ୍ରତା ଏବଂ ଆମର କୁଟନୀତିକ ସଂପର୍କ ସ୍ଥାପନର 40 ତମ ବାର୍ଷିକୀ ପାଳନ କରାଯାଇଥିଲା । ଏହା ମଧ୍ୟ ଦେଖିବାକୁ ମିଳିଥିଲା ଯେ ଆମ ଦୁଇ ଦେଶ ମଧ୍ୟରେ ଜାରି ରହିଥିବା ଯୋଗସୂତ୍ର ପୂର୍ବରୁ କେବେ ଦେଖାଯାଇ ନ ଥିଲା । ଏହାପରେ ଅଗଷ୍ଟ 2015 ରେ ଭାରତକୁ ଆପଣ ସରକାରୀ ଗସ୍ତରେ ଆସିବା – ଦୁଇ ଦେଶ ମଧ୍ୟରେ ସମ୍ପର୍କର ଏକ ପ୍ରମୁଖ ବିନ୍ଦୁ ଥିଲା । ପରେ ଆପଣଙ୍କ ପ୍ରଧାନମନ୍ତ୍ରୀ ଭାରତ-ଆଫ୍ରିକା ମଞ୍ଚ ଶିଖର ସମ୍ମିଳନୀର ତୃତୀୟ ସଂସ୍କରଣରେ ତାଙ୍କ ଉପସ୍ଥିତି ସହିତ ଆମକୁ ସମ୍ମାନିତ କରିଥିଲେ । ମହାମହିମ, 34 ବର୍ଷ ପରେ ମୋଜାମ୍ବିକ ଗସ୍ତରେ ମୁଁ ପ୍ରଥମ ଭାରତୀୟ ପ୍ରଧାନମନ୍ତ୍ରୀ ଭାବେ ଆସିଛି । ଏହି ବ୍ୟବଧାନ କେବେ ବି ଆଉ ଅଧିକ ସମୟ ପର୍ଯ୍ୟନ୍ତ ରହିବା ଉଚିତ ନୁହେଁ । ଏବଂ, ମୋର ବିଶ୍ୱାସ ଯେ ଭବିଷ୍ୟତରେ ଆଉ ଏପରି ହେବ ନାହିଁ । ଏହି ମନ୍ତବ୍ୟ ସହିତ, ମହାମହିମମାନେ, ଭଦ୍ରମଣ୍ଡଳୀ, ଦୟାକରି ମୋ ସହିତ ଟୋଷ୍ଟ କରନ୍ତୁ : -ମହାମହିମ ରାଷ୍ଟ୍ରପତି ଫିଲିପେ ଜାସିଣ୍ଟୋ ନ୍ୟୁସୀଙ୍କ ସ୍ୱାସ୍ଥ୍ୟ, ଖୁସି ଏବଂ ମଙ୍ଗଳ ପାଇଁ; -ମୋଜାମ୍ବିକ ଜନସାଧାରଣଙ୍କ ଶାନ୍ତି, ପ୍ରଗତି ଓ ସମୃଦ୍ଧି ପାଇଁ; ଏବଂ -ଭାରତ – ମୋଜାମ୍ବିକ ମଧ୍ୟରେ ଦୃଢ ମୈତ୍ରୀ ଓ ସହଯୋଗ ରକ୍ଷା ପାଇଁ ।
ଉତ୍ତରାଖଣ୍ଡର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଶ୍ରୀ ପୁଷ୍କର ସିଂହ ଧାମିଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବା ଶ୍ରୀ ପୁଷ୍କର ସିଂ ଧାମିଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଉତ୍ତରାଖଣ୍ଡର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବା ପୁଷ୍କର ସିଂହ ଧାମି ଜୀଙ୍କୁ ଅନେକ ଅନେକ ଅଭିନନ୍ଦନ । ଗତ ୫ବର୍ଷ ମଧ୍ୟରେ ଦେବଭୂମି ପ୍ରତ୍ୟେକ କ୍ଷେତ୍ରରେ ଦ୍ରୁତ ଅଗ୍ରଗତି କରିଛି । ମୁଁ ନିଶ୍ଚିତ ଯେ ଆପଣ ଏବଂ ଆପଣଙ୍କର ସମସ୍ତ ମନ୍ତ୍ରୀମାନେ ଏହାକୁ ଅଧିକ ଗତି ଦେବେ । ଲୋକଙ୍କ ଆଶା ଅନୁରୂପ ବିକାଶର ଏକ ନୂତନ ଛବି ସ୍ଥାପନ କରିବେ ।”
ଜାତୀୟ ପଞ୍ଚାୟତିରାଜ ଦିବସରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ସାରା ଭାରତରେ ପଞ୍ଚାୟତିରାଜ ଅନୁଷ୍ଠାନଗୁଡ଼ିକ ଜରିଆରେ ଲୋକମାନଙ୍କ ସେବା କରୁଥିବା କଠିନ ପରିଶ୍ରମୀ ବ୍ୟକ୍ତିବିଶେଷଙ୍କୁ ପ୍ରଧାନମନ୍ତ୍ରୀ ଅଭିବାଦନ ଜଣାଇଛନ୍ତି । ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି : “ଜାତୀୟ ପଞ୍ଚାୟତିରାଜ ଦିବସ ଅବସରରେ ମୁଁ ସାରା ଭାରତରେ ପଞ୍ଚାୟତିରାଜ ଅନୁଷ୍ଠାନଗୁଡ଼ିକ ଜରିଆରେ ଲୋକମାନଙ୍କ ସେବା କରୁଥିବା କଠିନ ପରିଶ୍ରମୀ ବ୍ୟକ୍ତିବିଶେଷଙ୍କୁ ଅଭିବାଦନ ଜଣାଉଛି” ଗ୍ରାମୀଣ ଭାରତର ଲୋକମାନଙ୍କ ଆଶା ଆକାଂକ୍ଷା ପୂରଣ କରିବା ଲାଗି ପଞ୍ଚାୟତଗୁଡ଼ିକ ଫଳପ୍ରଦ ସଂସ୍ଥା । ଏଗୁଡ଼ିକ ଭାରତର ରୂପାନ୍ତରଣରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରୁଛନ୍ତି । ସାମଗ୍ରିକ ଅଭିବୃଦ୍ଧି ଏବଂ ତୃଣମୂଳସ୍ତରର ଭାଗିଦାରୀତା ମାଧ୍ୟମରେ ଆମ ସରକାର “ଗ୍ରାମ ଉଦୟ ଦ୍ୱାରା ଭାରତ ଉଦୟ” ଲକ୍ଷ୍ୟକୁ ବାସ୍ତବ ରୂପ ଦେବା ଦିଗରେ କାର୍ଯ୍ୟକରୁଛି ।”
ପ୍ରଧାମନ୍ତ୍ରୀଙ୍କୁ ସାକ୍ଷାତ କରିଛନ୍ତି ଜାତିସଂଘର ସେକ୍ରେଟେରୀ ଜେନେରାଲ୍

ଜାତିସଂଘର ସେକ୍ରେଟେରୀ ଜେନେରାଲ ମାନ୍ୟବର ଶ୍ରୀ ଆଣ୍ଟୋନିଓ ଗୁଟେରସ୍ ଆଜି ଗୁଜୁରାଟର କେଭାଡିଆରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ଏବଂ ୟୁଏନଏସଜି ମିଳିତ ଭାବେ ଷ୍ଟାଚ୍ୟୁ ଅଫ୍ ୟୁନିଟିରେ ସର୍ଦ୍ଦାର ପଟେଲଙ୍କୁ ପୁଷ୍ପମାଲ୍ୟ ଅର୍ପଣ କରିଥିଲେ । ପ୍ରଧାନମନ୍ତ୍ରୀଙ୍କ ସହ ତାଙ୍କର ସାକ୍ଷାତ ସମୟରେ ଜାତିସଂଘର ସେକ୍ରେଟେରୀ ଜେନେରାଲ୍ ଜଳବାୟୁ କାର୍ଯ୍ୟ କ୍ଷେତ୍ରରେ ଭାରତର ଉଚ୍ଚାଭିଳାଷୀ ପଦକ୍ଷେପ ପାଇଁ ବିଶେଷ କରି ମିଶନ୍ ଲାଇଫ୍‍ ଉନ୍ମୋଚନ ମାଧ୍ୟମରେ ନିରନ୍ତର ଜୀବନଶୈଳୀରେ ପରିବର୍ତ୍ତନ ଆଣିବା କ୍ଷେତ୍ରରେ ଏକ ବିଶ୍ୱସ୍ତରୀୟ ଜନ ଆନ୍ଦୋଳନ ପାଇଁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଏବଂ ୟୁଏନଏସଜି ୟୁକ୍ରେନରେ ଜାରି ରହିଥିବା ସ୍ଥିତି ସମେତ ବିଶ୍ୱ ତଥା ଆଞ୍ଚଳିକ ପ୍ରସଙ୍ଗ ଉପରେ ମଧ୍ୟ ଆଲୋଚନା କରିଥିଲେ । ୟୁଏନଏସଜି ଜି -୨୦ ରେ ଭାରତର ଆଗାମୀ ଅଧ୍ୟକ୍ଷତା ପାଇଁ ସ୍ୱାଗତ କରିବା ସହ ବିକାଶଶୀଳ ଦେଶମାନଙ୍କ ସୁବିଧା ପାଇଁ ଜ୍ଞାନକୌଶଳ ଏବଂ ଅର୍ଥ ସ୍ଥାନାନ୍ତର କରିବା କ୍ଷେତ୍ରରେ ମିଳିତ ଜାତିସଂଘ ବ୍ୟବସ୍ଥା ଭାରତ ସହ ମିଳିତ ଭାବରେ କାର୍ଯ୍ୟ କରିବ ବୋଲି ଦର୍ଶାଇଛି । ୨୬/୧୧ ମୁମ୍ବାଇ ଆତଙ୍କବାଦୀ ଆକ୍ରମଣର ପୀଡିତଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା ସହିତ ଆତଙ୍କବାଦ ମୁକାବିଲା ଉପରେ ତାଙ୍କର ଦୃଢ ବାର୍ତ୍ତା ପାଇଁ ପ୍ରଧାନମନ୍ତ୍ରୀ ୟୁଏନଏସଜିଙ୍କୁ ଧନ୍ୟବାଦ ଜଣାଇଛନ୍ତି ।
ବିଶିଷ୍ଟ କନ୍ନଡ ଲେଖକ ତଥା କବି ଶ୍ରୀ ଚେନ୍ନାଭିରା କାନାଭିଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ କନ୍ନଡ ଲେଖକ ତଥା କବି ଶ୍ରୀ ଚେନ୍ନାଭିରା କାନାଭିଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀ ଚେନ୍ନାଭିରା କାନାଭୀଙ୍କ ମହାନ କବିତା ଏବଂ ଲେଖା ଦଶନ୍ଧି ଧରି କନ୍ନଡ ସାହିତ୍ୟକୁ ସମୃଦ୍ଧ କରିପାରିଛି । ତାଙ୍କ ଦେହାନ୍ତରେ ଦୁଃଖିତ । ତାଙ୍କ ପରିବାର ଏବଂ ପ୍ରଶଂସକଙ୍କୁ ସମବେଦନା । ଓମ୍ ଶାନ୍ତି ।”
ଆବାସ ଓ ବସତିସ୍ଥାପନ କ୍ଷେତ୍ରରେ ସୂଚନା ବିନିମୟ ଓ ବୈଷୟିକ ସହଯୋଗକୁ ପ୍ରୋତ୍ସାହନ ଦେବା ଲାଗି ଭାରତ-ମରୋକ୍କୋ ବୁଝାମଣା ବିଷୟରେ ଅବଗତ ହେଲେ କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ଆବାସ ଏବଂ ମାନବ ବସତିସ୍ଥାପନ କ୍ଷେତ୍ରରେ ସୂଚନା ବିନିମୟ ଏବଂ ବୈଷୟିକ ସହଯୋଗକୁ ପ୍ରୋତ୍ସାହନ ଦେବା ଲାଗି ଭାରତ ଏବଂ ମରୋକ୍କୋ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ) ବିଷୟରେ ଅବଗତ କରାଯାଇଥିଲା । ଏହି ଏମଓୟୁ ଫେବୃଆରୀ 2019ରେ ସ୍ୱାକ୍ଷରିତ ହୋଇଥିଲା । ବୁଝାମଣା କାର୍ଯ୍ୟକାରୀ ହେବା ଫଳରେ ଆବାସ ଏବଂ ମାନବ ବସତିସ୍ଥାପନ କ୍ଷେତ୍ରରେ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗ ସୁଦୃଢ଼ ହୋଇପାରିବ । ଦୁଇ ଦେଶ ମଧ୍ୟରେ ବ୍ୟବସାୟିକ ଓ ବାଣିଜ୍ୟିକ ସମ୍ପର୍କରେ ଉନ୍ନତି ଆଣିବା ସହିତ ନିରନ୍ତର ସମାବେଶୀ ସହରୀ ବିକାଶକୁ ପ୍ରୋତ୍ସାହନ ଦେବାର ଲକ୍ଷ୍ୟ ନେଇ ସହରଗୁଡ଼ିକ ସମ୍ମୁଖୀନ ହେଉଥିବା ଆହ୍ୱାନର ମୁକାବିଲା ଲାଗି ଉଭୟ ଦେଶ ସହଯୋଗ କରିବେ । ଏଥିରେ ପ୍ରମୁଖ ଭାବେ, ଶସ୍ତା ଏବଂ ଜନ ସୁଲଭ ଆବାସ, ଜଳ ଯୋଗାଣ ଏବଂ ପରିମଳ, ସହରାଞ୍ଚଳ ପରିବହନ ଏବଂ ସ୍ମାର୍ଟ ସିଟି ବିକାଶ ସାମିଲ ହେବ, ତେବେ ଏହା ଏତିକିରେ ସୀମିତ ରହିବ ନାହିଁ ।
ଯୁବ ପ୍ରଶାସନିକ ଅଧିକାରୀଙ୍କୁ ପ୍ରଧାନମନ୍ତ୍ରୀଙ୍କ ମାର୍ଗଦର୍ଶନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (02.08.2016) ଯୁବ ଭାରତୀୟ ପ୍ରଶାସନିକ ସେବା ଅଧିକାରୀମାନଙ୍କୁ ଦେଶର ଜନସାଧାରଣଙ୍କ ସହ ସୁସଂପର୍କ ରକ୍ଷା କରିବା ପାଇଁ ହେଲେ ପାରିପାର୍ଶ୍ଵିକ ସ୍ଥିତି ଏବଂ ପରିସ୍ଥିତି ପ୍ରତି ସମ୍ବେଦନଶୀଳ ରହିବାକୁ ଉପଦେଶ ଦେଇଛନ୍ତି । ସହକାରୀ ସଚିବମାନଙ୍କର ପ୍ରାରମ୍ଭିକ ଅଧିବେଶନରେ 2014 ବ୍ୟାଚ ଭାରତୀୟ ପ୍ରଶାସନିକ ସେବା ଅଧିକାରୀମାନଙ୍କୁ ପ୍ରଧାନମନ୍ତ୍ରୀ ସମ୍ବୋଧିତ କରିଥିଲେ । ସେ କହିଥିଲେ ଯେ ଭାରତୀୟ ପ୍ରଶାସନିକ ସେବା ଅଧିକାରୀମାନେ ପ୍ରଶିକ୍ଷଣ ସମୟରେ ହାସଲ କରିଥିବା ଦକ୍ଷତା ଏବଂ ଅଧ୍ୟୟନକୁ ସମୃଦ୍ଧ କରିବା ପାଇଁ ଏହା ଏକ ପ୍ରମୁଖ ସୁଯୋଗ । ଆଗାମୀ ତିନି ମାସ ମଧ୍ୟରେ ଦାୟିତ୍ୱ ପ୍ରଦାନ କରାଯାଇଥିବା ବିଭାଗର କାର୍ଯ୍ୟଦକ୍ଷତା ବୃଦ୍ଧି କରି ନିଜ ଦକ୍ଷତା ପ୍ରଦର୍ଶନ କରିବାକୁ ସେ ଉପଦେଶ ଦେଇଥିଲେ । ଶାସନ ନୀତିରେ ଜ୍ଞାନ କୌଶଳର ଗୁରୁତ୍ୱ ବିଷୟରେ ଆଲୋକପାତ କରି ପ୍ରଧାନମନ୍ତ୍ରୀ ଯୁବ ଅଧିକାରୀମାନଙ୍କୁ ସରକାରଙ୍କ କାର୍ଯ୍ୟକୁ ଅଧିକ ତ୍ୱରାନ୍ୱିତ କରିବା ପାଇଁ ଏହାର ଆଧୂନିକୀକରଣ ଉପରେ କାର୍ଯ୍ୟ କରନ୍ତୁ ବୋଲି କହିଥିଲେ । ସାଂପ୍ରତିକ ପ୍ରଶାସନିକ ବ୍ୟବସ୍ଥା ସ୍ତର ସମ୍ପର୍କରେ ବିସ୍ମୟ ପ୍ରକାଶ ନକରି ସେମାନେ ଆଗାମୀ ତିନି ମାସ ମଧ୍ୟରେ ଉପରିସ୍ଥ ଅଧିକାରୀମାନଙ୍କ ସହ ବିନା ଭୟରେ ସ୍ପଷ୍ଟ ମତ ବିନିମୟ କରି ନିଷ୍ଠାର ସହ କାର୍ଯ୍ୟ କରିବାକୁ ପ୍ରଧାନମନ୍ତ୍ରୀ ଅଧିକାରୀମାନଙ୍କୁ ପରାମର୍ଶ ଦେଇଥିଲେ । ସେ କହିଥିଲେ ଯେ ଭାରତୀୟ ପ୍ରଶାସନିକ ସେବା ଅଧିକାରୀମାନଙ୍କ ପାଇଁ 2013 ମସିହାରୁ ଏହି ନୂତନ ପ୍ରଶିକ୍ଷଣ ପ୍ରଦାନ କରାଯାଉଛି । ଭାରତୀୟ ପ୍ରଶାସନିକ ଅଧିକାରୀମାନଙ୍କୁ ନିଜ କାର୍ଯ୍ୟ ଆରମ୍ଭରୁ ହିଁ କେନ୍ଦ୍ରରେ କାର୍ଯ୍ୟ କରିବାକୁ ସୁଯୋଗ ମିଳିଛି ଯାହା ତାଙ୍କ ସିନିୟରମାନଙ୍କୁ ମିଳିପାରିନାହିଁ । କେନ୍ଦ୍ର କାର୍ମିକ, ସାଧାରଣ ଅଭିଯୋଗ ଏବଂ ପେନସନ ରାଷ୍ଟ୍ରମନ୍ତ୍ରୀ ଡ. ଜିତେନ୍ଦ୍ର ସିଂହ ଏବଂ ବରିଷ୍ଠ ସରକାରୀ ଅଧିକାରୀମାନେ ଏହି ଅବସରରେ ଉପସ୍ଥିତ ଥିଲେ ।
ପେସାଗତ ସୁରକ୍ଷା ଓ ସ୍ୱାସ୍ଥ୍ୟ କ୍ଷେତ୍ରରେ ସହଯୋଗ ଲାଗି ଭାରତ-ଜର୍ମାନୀ ମଧ୍ୟରେ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ପେସାଗତ ସୁରକ୍ଷା ଓ ସ୍ୱାସ୍ଥ୍ୟ (ଓଏସଏଚ) କ୍ଷେତ୍ରରେ ସହଯୋଗ ଲାଗି ଭାରତ-ଜର୍ମାନୀ ମଧ୍ୟରେ ବୁଝାମଣାକୁ ଅନୁମୋଦନ କରିଛନ୍ତି । ଏହି ବୁଝାମଣା 13, ନଭେମ୍ବର 2018ରେ ନବୀକରଣ ହୋଇଥିଲା । ଲାଭ: ବର୍ତ୍ତମାନ ସୁଦ୍ଧା ଏହି ବୁଝାମଣା ଦ୍ଵାରା ଉଭୟ ଦେଶ ମଧ୍ୟରେ ବିଭିନ୍ନ ଆର୍ଥିକ ଗତିବିଧିରେ ପେସାଗତ ସୁରକ୍ଷା ଓ ସ୍ୱାସ୍ଥ୍ୟ କ୍ଷେତ୍ରରେ ଅତ୍ୟାଧୁନିକ ପ୍ରଶିକ୍ଷଣ କୌଶଳ ଆପଣାଇବା ଏବଂ ବିପତ୍ତିର ମୁକାବିଲା କରିବାରେ ଯଥେଷ୍ଟ ସହାୟତା ମିଳିଛି । ବୁଝାମଣା ଅନ୍ତର୍ଗତ ବିଶେଷକରି ନିର୍ମାଣ ଓ ଉତ୍ପାଦନ କ୍ଷେତ୍ରରେ ପେସାଗତ ଓ ସ୍ୱାସ୍ଥ୍ୟ କ୍ଷେତ୍ର ସହ ଜଡିତ ଆହ୍ୱାନର ମୁକାବିଲା ଲାଗି ଆନ୍ତର୍ଜାତୀୟ ସାମାଜିକ ସୁରକ୍ଷା ସଂଘ ମାଧ୍ୟମରେ ଜର୍ମାନୀର ସାମାଜିକ ଦୁର୍ଘଟଣା ବୀମା ଦ୍ଵାରା ଯଥେଷ୍ଟ ସହାୟତା ମିଳିପାରୁଛି । ଏହାଦ୍ଵାରା ବହୁସଂଖ୍ୟକ ଶ୍ରମିକ ଓଏସଏଚ ଲାଭ ନେଇପାରିବେ । ଏଥିସହିତ ପେସା ସହିତ ଜଡିତ ଦୁର୍ଘଟଣା ଏବଂ ରୋଗରୁ ସେମାନଙ୍କ ରକ୍ଷା ହୋଇପାରିବ । ଏହି ବୁଝାମଣା ଦ୍ଵାରା ଶ୍ରମ ମନ୍ତ୍ରଣାଳୟର ବୈଷୟିକ ବିଭାଗ – କାରଖାନା ପରାମର୍ଶ ସେବା ଓ ଶ୍ରମ ସଂସ୍ଥାନ ମହାନିର୍ଦ୍ଦେଶାଳୟର ଦକ୍ଷତା ବିକାଶ ଓ ପେସାଗତ ସୁରକ୍ଷା ଓ ସ୍ଵାସ୍ଥ୍ୟଗତ କ୍ଷେତ୍ରରେ ମୁଖ୍ୟ ନିରୀକ୍ଷକ କାରଖାନା ଅଧିକାରୀଙ୍କ ସେବାକୁ ଆହୁରି ଉନ୍ନତ କରାଯାଇପାରିବ । ଫଳରେ ଭାରତୀୟ ଶ୍ରମ ଶକ୍ତିଙ୍କ ପାଇଁ ଆଗକୁ ଆସୁଥିବା ଆହ୍ୱାନର ମୁକାବିଲା କରିବା ଲାଗି ଓଏସଏଚ କ୍ଷେତ୍ରରେ ଗବେଷଣା ନିମନ୍ତେ ଗବେଷଣାଗାରର ଉନ୍ନୟନ ଏବଂ ସୁରକ୍ଷା ବ୍ୟାପାରରେ ଓଏସଏଚ ମାନକ ଗୁଡିକର ବିକାଶ ସୁନିଶ୍ଚିତ ହୋଇପାରିବ ।
ଭାରତ ଓ ଗ୍ରୀସ୍ ମଧ୍ୟରେ ବିମାନ ସେବା ଚୁକ୍ତିକୁ କ୍ୟାବିନେଟ ମଞ୍ଜୁରି

ଭାରତ ଏବଂ ଗ୍ରୀସ ମଧ୍ୟରେ ବିମାନ ସେବା ବୁଝାମଣାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ବୁଝାମଣା ଦ୍ୱାରା ଦୁଇ ଦେଶ ମଧ୍ୟରେ ବାଣିଜ୍ୟ, ନିବେଶ, ପର୍ଯ୍ୟଟନ ଏବଂ ସାଂସ୍କୃତିକ ଭାବ ବିନିମୟ ସହିତ ବିମାନ ଚଳାଚଳ କ୍ଷେତ୍ରରେ ସହଯୋଗର ପରିସର ବୃଦ୍ଧି ପାଇବ । ଏହାଦ୍ୱାରା ଦୁଇ ଦେଶ ମଧ୍ୟରେ ନିରବଚ୍ଛିନ୍ନ ତଥା ସୁରକ୍ଷିତ ବିମାନ ସେବା ସୁନିଶ୍ଚିତ ହେବା ସହିତ ଯୋଗାଯୋଗ ଏବଂ ବାଣିଜ୍ୟିକ ପରିବେଶରେ ମଧ୍ୟ ଉନ୍ନତି ଆସିପାରିବ । ବିମାନ ସେବା ଚୁକ୍ତି ଫଳରେ ଦୁଇ ଦେଶ ଏକାଧିକ ବିମାନ ଚଳାଚଳ ସଂସ୍ଥାକୁ ବିମାନସେବା କ୍ଷେତ୍ରରେ ନିୟୋଜିତ କରିପାରିବେ । ନିଯୁକ୍ତ ହୋଇଥିବା ବିମାନ ଚଳାଚଳ ସଂସ୍ଥାକୁ ପ୍ରତିପକ୍ଷ ରାଷ୍ଟ୍ରରେ ବିମାନ ସେବା ଯୋଗାଣ ଏବଂ ପ୍ରୋତ୍ସାହନ ନିମନ୍ତେ ଏକ କାର୍ଯ୍ୟାଳୟ ସ୍ଥାପନ କିରବାର ଅଧିକାର ମିଳିପାରିବ । କେତେକ ନିର୍ଦ୍ଦିଷ୍ଟ ରୁଟରେ ବିମାନ ଚଳାଚଳ ଲାଗି ଉଭୟ ରାଷ୍ଟ୍ରର ଅନୁମୋଦିତ ବିମାନ ଚଳାଚଳ ସଂସ୍ଥା ସମାନ ସୁବିଧା ସୁଯୋଗ ପାଇବାକୁ ସକ୍ଷମ ହେବେ । ଅନୁମୋଦିତ ବିମାନ ଚଳାଚଳ ସଂସ୍ଥା ସମନ୍ୱୟ ରକ୍ଷା କରି କାର୍ଯ୍ୟ କରିପାରିବେ । ନିଜ ସଂସ୍ଥା ଏବଂ ଅନ୍ୟ ସଂସ୍ଥାର ବିମାନ ଚଳାଚଳ ପାଇଁ ବ୍ୟବସ୍ଥା କରିପାରିବେ ଏବଂ ଅନ୍ୟ ଏକ ଦେଶକୁ ମଧ୍ୟ ବିମାନ ସେବା ଯୋଗାଇବାରେ ସଫଳ ହେବେ । ଦୁଇ ଦେଶ ମଧ୍ୟରେ ହୋଇଥିବା ଏହି ବୁଝାମଣା ଫଳରେ ଭାରତୀୟ ବିମାନ ଚଳାଚଳ ସଂସ୍ଥା ଗ୍ରୀସର ଏଥେନ୍ସ, ଥେସାଲୋନିକି, ହେରାକ୍ଲିଅନ୍ ଏବଂ ଅନ୍ୟ ଯେକୌଣସି 3ଟି ରୁଟକୁ ବିମାନ ଚଳାଚଳ କରିପାରିବେ । ସେହିପରି ଗ୍ରୀସ୍ର ହେଲେନିକ୍ ରିପବ୍ଲିକ୍ ବିମାନ ଚଳାଚଳ ସଂସ୍ଥା ଭାରତର 6ଟି ବଡ଼ ସହର ନୂଆଦିଲ୍ଲୀ, ମୁମ୍ବାଇ, ବାଙ୍ଗାଲୁରୁ, କୋଲକାତା, ହାଇଦ୍ରାବାଦ ଏବଂ ଚେନ୍ନାଇକୁ ସିଧାସଳଖ ବିମାନ ଚଳାଚଳ କରିବାର ଅନୁମତି ପାଇପାରିବ । ପୂର୍ବରୁ ଭାରତ ଏବଂ ଗ୍ରୀସ୍ ମଧ୍ୟରେ ଏପରି କୌଣସି ବୁଝାମଣା ହୋଇନଥିଲା । ତେବେ ଗତ ବର୍ଷ ସେପ୍ଟେମ୍ବର 6 ଏବଂ 7 ତାରିଖରେ ଦୁଇ ଦେଶର ପ୍ରତିନିଧିମାନେ ନୂଆଦିଲ୍ଲୀରେ ପରସ୍ପର ସହିତ ଆଲୋଚନା କରିବା ପରେ ବିମାନ ସେବା ବୁଝାମଣାକୁ ଚୂଡ଼ାନ୍ତ ରୂପ ଦିଆଯାଇଥିଲା । ଦୁଇ ଦେଶ ମଧ୍ୟରେ ବିମାନ ଯୋଗାଯୋଗ ବ୍ୟବସ୍ଥାକୁ ଅଧିକ ସୁଦୃଢ଼ କରିବା ଲକ୍ଷ୍ୟ ନେଇ ଅନ୍ତର୍ଜାତୀୟ ବେସାମରିକ ବିମାନ ଚଳାଚଳ ପ୍ରତିଷ୍ଠାନ (ଆଇସିଏଓ) ନିୟମ ଆଧାରରେ ଏହି ବୁଝାମଣାପତ୍ର ସ୍ୱାକ୍ଷରିତ ହୋଇଛି ।
ଏମ୍ସରେ ପୂର୍ବତନ ପ୍ରଧାନମନ୍ତ୍ରୀ ଅଟଳ ବିହାରୀ ବାଜପେୟୀଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲୀସ୍ଥିତ ଏମ୍ସକୁ ଯାଇ ସେଠାରେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀଙ୍କୁ ଦେଖା କରିଛନ୍ତି । ଶ୍ରୀ ବାଜପେୟୀଙ୍କ ପରିବାରର ସଦସ୍ୟମାନଙ୍କ ସହ ପ୍ରଧାନମନ୍ତ୍ରୀ ଅନେକ ସମୟ ଧରି କଥାବାର୍ତ୍ତା କରିଥିଲେ । ସେ ମଧ୍ୟ ଡାକ୍ତରମାନଙ୍କ ସହିତ ଆଲୋଚନା କରିବା ସହ ବାଜପେୟୀଙ୍କ ସ୍ୱାସ୍ଥ୍ୟାବସ୍ଥା ପଚାରି ବୁଝିଥିଲେ । ଶୀ ନରେନ୍ଦ୍ର ମୋଦୀ ପ୍ରାୟ 50 ମିନିଟ ଧରି ଏମ୍ସରେ ରହିଥିଲେ ।
ପ୍ରତିଭୂତି ବଜାର ସମ୍ପର୍କୀତ ଦ୍ୱିପାକ୍ଷିକ ସହଯୋଗ ଲାଗି  ଭାରତ-ଇରାନ ମଧ୍ୟରେ ବୁଝାମଣାକୁ କ୍ୟାବିନେଟର ସ୍ୱୀକୃତି

ପ୍ରତିଭୂତି ବଜାର କ୍ଷେତ୍ରରେ ଦୁଇ ଦେଶ ମଧ୍ୟରେ ସହଯୋଗ ବୃଦ୍ଧି ଲାଗି ଭାରତ-ଇରାନ ମଧ୍ୟରେ ବୁଝାମଣା ହେବ । ସିକ୍ୟୁରିଟୀ ଓ ଏକ୍ସଚେଞ୍ଜ ବୋର୍ଡ ଅଫ ଇଣ୍ଡିଆ ଏବଂ ଇରାନର ସିକ୍ୟୁରିଟୀ ଏଣ୍ଡ ଏକ୍ସଚେଞ୍ଜ ଅର୍ଗନାଇଜେସନ ମଧ୍ୟରେ ଏହି ବୁଝାମଣାପତ୍ର ସ୍ୱାକ୍ଷରିତ ହେବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ପ୍ରସ୍ତାବକୁ ଅନୁମୋଦନ ମିଳିଛି । ପ୍ରସ୍ତାବିତ ବୁଝାମଣା ଭାରତ-ଇରାନ ମଧ୍ୟରେ ଆର୍ଥିକ ସମ୍ବନ୍ଧ ଓ ସହଯୋଗକୁ ଅଧିକ ବଳ ଦେବ । ଏହାଛଡା ଦୁଇ ଦେଶ ମଧ୍ୟରେ ସିକ୍ୟୁରିଟୀ ବା ପ୍ରତିଭୂତି ସଂକ୍ରାନ୍ତ ସୂଚନା ଆଦାନ-ପ୍ରଦାନରେ ମଧ୍ୟ ସହାୟକ ହେବ ।